Baba Ayden vier dalk eerste verjaardag in hospitaalAyden van Niekerk is reeds die afgelope vier maande in die hospitaal en het verskeie terugslae beleef. (Foto: Facebook / Bid vir baba Ayden) Die 10 maande oue Ayden van Niekerk sal waarskynlik sy eerste verjaardag op 1 November in ŉ rehabilitasiekliniek in Aucklandpark in Johannesburg deurbring. Hoop om Ayden vóór dan tuis te hê, is deur verskeie terugslae oor die afgelope vier maande gekelder. Volgens sy ma, Estelle, sal haar seuntjie hopelik einde Desember na sy ouerhuis op Lydenburg in Mpumalanga kan terugkeer indien alles voortaan vlot verloop. Hy het onlangs die sitomegalovirus – vermoedelik tydens ŉ bloedoortapping – opgedoen, waarvoor hy tans in die Netcare Garden City-hospitaal in Johannesburg behandel word. Dié virus kom redelik algemeen voor en veroorsaak gewoonlik net ligte verkoue-simptome by gesonde kinders en volwassenes. “Dis nie ŉ lewensbedreigende virus nie en baie algemeen, maar sy immuunstelsel is maar swak en dus is dit harder op sy lyfie,” sê Van Niekerk. Estelle sê dié virus is aan die herpes-virus verwant en veroorsaak klein blasies binne Ayden se lyfie. “Dít is moontlik ook die rede vir sy vergrote lewer, want die virus tas jou organe aan.” Maroela Media het vroeër berig dat Ayden vroeër vanjaar ’n toeval gehad het wat sy brein aangetas het. Ayden was lank in ŉ koma en aan ŉ ventilator gekoppel. Hy moes in Junie ŉ operasie ondergaan om trageotomiebuis in sy keel en ’n voedingsbuis in sy maag te sit. Ayden het ŉ rukkie gelede ook sepsis opgedoen, maar volgens Van Niekerk het dit vandeesweek heeltemal opgeklaar. “Hy is maar baie huilerig en het pyn. Nietemin maak hy elke dag vordering. Hy is baie meer paraat en beweeg lekker baie. Hy begin ons en ook meer mense herken en maak dadelik sy ogies oop as ons [die gesin] hom besoek. “Hy haal ook self asem en het in dié stadium nie die ventilator nodig nie.” Ayden is nou al vier maande in die hospitaal, waarvan hy drie weke by ŉ rehabilitasiekliniek deurgebring het. Ayden het vroeër vanjaar ’n toeval gehad wat sy brein aangetas het. (Foto: Verskaf) “Die huis voel so leeg sonder hom. Dis regtig moeilik om hom so min te sien.” Die gesin pendel tans om die beurt tussen hul huis in Lydenburg en huurwoonstel in Randburg. “Ek kan nie nou bekostig om nié te werk nie. Ek het op die oomblik ŉ reëling met my werkgewer om 10 dae aaneen te werk en dan vyf dae af te wees. In die tydperk wat ek werk, bly Ayden se ouma, Elize van Niekerk, in die huurwoonstel sodat sy hom gereeld kan besoek. “Sy kom huis toe wanneer ek af is en dan bly ek en my man, Sarel, in die woonstel. So maak ons maar gereeld beurte.” Die gesin moet R7 000 per maand vir dié woonstel opdok terwyl mediese rekeninge voortdurend ophoop. Familie en vriende hou gereeld fondsinsamelingsinisiatiewe op die Bid vir baba Ayden-blad op Facebook om uitgawes te help dek, en het onlangs R6 000 tydens ŉ pretloop in Lydenburg ingesamel. Handgemaakte armbande word ook deurlopend op hierdie blad verkoop en daar is onlangs ŉ fotokompetisie gehou wat ŉ verdere R5 000 ingebring het. Geliefdes het destyds ook ŉ Back a Buddy-fonds vir Ayden op die been gebring, wat sowat R30 000 gegenereer het. “Dié fonds staan op die oomblik ŉ bietjie stil en daar is baie uitgawes, maar ons is baie dankbaar vir elke persoon wat sedert dag een hulle harte en beursies vir Ayden oopgemaak het. “Mense moet asseblief nie ophou om vir ons seuntjie te bid nie. Ons hoop dat hy vinnig sal herstel en gou weer by die huis sal wees.”